**Rota Nazdar** (oficiálne franc. *1ere compagnie, Bataillon C du 2e Regiment de Marche du 1er étrangere*, v preklade *1. rota práporu C 2. pochodového pluku 1. pluku Cudzineckej légie*) bola prvá československá vojenská jednotka pôsobiaca na území Francúzska. Pôsobili v nej prevažne českí dobrovoľníci. Jednotka bojovala v prvej svetovej vojne.

Vznik
-----

Rota Nazdar vznikla v rámci francúzskej Cudzineckej légie 31. augusta 1914, teda na začiatku prvej svetovej vojny. O jej vznik sa zaslúžil Dočasný výbor tvorený zástupcami francúzskej pobočky Sokola a sociálno-demokratického spolku Rovnosť, podporovaný niektorými známymi francúzskymi osobnosťami, najmä Ernestom Denisom. Vstup do Cudzineckej légie bola jediná možnosť, ako vytvoriť na území Francúzska zahraničnú jednotku. Hromadný odvod dobrovoľníkov prebehol 22. júla 1914 v parížskej Invalidovni, za oprávnených k službe bolo uznaných 341 Čechov a 2 Slováci. Dvojmesačný výcvik prekonali v Bayonne. Slávnostnú prísahu zložili 12. októbra a rota bola začlenená do práporu C tzv. Marockej divízie. Kvôli nedostatku českých dôstojníkov - k dispozícii boli len dvaja - rote velili Francúzi. Prvým veliteľom bol menovaný kapitán M. L. J. Sallé.

Využitie vo vojne
-----------------

Na začiatku prvej svetovej vojny (1914-1915) sa rota v rámci Cudzineckej légie zúčastnila bojov na francúzsko-nemeckom (západnom) fronte a počet vojakov, ktorí sa do nej dobrovoľne hlásili, narastal. Mal však svoje limity, pretože jednotka nemohla byť stále doplňovaná o nové sily. Hranice boli uzavreté, ďalší Česi a Slováci do Francúzska neprichádzali a nemohli sa tam dostať ani ako dezertéri či zajatci, pretože rakúsko-uhorská armáda na západnom fronte nebojovala. (K rote sa pripojilo asi tridsať dobrovoľníkov zo Spojeného kráľovstva, ktoré na svojom území vznik českej jednotky nepovolilo, a v jednotke slúžilo aj niekoľko Poliakov a jeden Švajčiar.) Rota Nazdar bola prvýkrát nasadená do boja 11. novembra 1914 v oblasti Champagne (neďaleko Reims). V máji 1915 sa rota zúčastnila víťazných bojov pri Arrase, kde po útoku na kótu 140 na hrebeni Falaise de Vimy medzi dedinami La Targette a Souchez zostalo len 75 bojaschopných mužov, 42 mužov vrátane všetkých dôstojníkov padlo, ostatní boli ranení a prápor C bol rozpustený.

Neskôr boli jej príslušníci ďalej zaradení do iných jednotiek. O rote existuje zmienka z konca prvej svetovej vojny (1918), keď sa niekoľko desiatok bývalých vojakov tejto roty dostalo do československej brigády vo Francúzsku.

Príslušníci roty
----------------

* František Kupka
* Václav Dostal
* Jan Votrubec

Referencie
----------

1. ↑  FENCL, Vilém. *Po stopách Roty Nazdar* [online]. Rota Nazdar, 2014-08-13, [cit. 2015-06-24]. Dostupné online. Archivované 2015-06-26 z originálu.
2. ↑  http://www.rozhlas.cz/pred100lety/bitvy/\_zprava/kota -140-posledni-cil-roty-nazdar - 1487827

Literatúra
----------

* BOHÁČ, Jaroslav. *1894-1944 Kronika československé legie ve Francii*. Praha : Naše záloha, 1938. 580 s.
* EMMERT, František. *Českoslovenští legionáři za první světové války*. Praha : Mladá fronta, 2014. 224 s. ISBN 978-80-204-3283-4.
* PREININGER, Ladislav. *Přísaha: deníky francouzského legionáře Ladislava Preiningera 1913-1940*. Praha : Votobia ; Československá obec legionářská, 2001. 377 s. ISBN 80-7220-115-8.

* PREININGER, Ladislav. *Československá legie ve Francii (První sborník francouzských legionářů k 10. výročí samostatnosti Českoslov. republiky)*. [s.l.] : [s.n.].

Externé odkazy
--------------

* Cesta roty Nazdar - Pred 100 rokmi, špeciálny web Českého rozhlasu o 1. svetovej vojne

Zdroj
-----

* *Tento článok je čiastočný alebo úplný preklad článku Rota Nazdar na českej Wikipédii.*